b'\n_START_ARTICLE_\nLeonas Kaulinis\n_START_PARAGRAPH_\nLeonas Kaulinis (1917 m. sausio 16 d. Petrapilyje, Rusija \xe2\x80\x93 1987 m. liepos 22 d. Filadelfijoje, PA \xe2\x80\x93 JAV), muzikos mokytojas ir chorvedys. Brolis Vincas Kaulinis (1912\xe2\x80\x931949), Lietuvos partizanas.\n_START_SECTION_\nBiografija\n_START_PARAGRAPH_\nBaig\xc4\x99s Utenos gimnazij\xc4\x85, 1937\xe2\x80\x931940 mok\xc4\x97si karo mokykloje Kaune, bet, jausdamas didel\xc4\xaf potrauk\xc4\xaf muzikai, 1941\xe2\x80\x931944 mok\xc4\x97si Vilniaus muzikos mokykloje. 1944 pasitrauk\xc4\x99s \xc4\xaf Vokietij\xc4\x85, muzikos studijas t\xc4\x99s\xc4\x97 pas priva\xc4\x8dius pedagogus bei Augsburgo konservatorijoje. 1947 buvo priimtas \xc4\xaf M\xc3\xbcncheno muzikos akademij\xc4\x85, bet d\xc4\x97l ligos jos nebaig\xc4\x97. 1946\xe2\x80\x931947 Dillingeno lietuvi\xc5\xb3 stovyklos muzikos mokytojas ir moksleivi\xc5\xb3 choro vadovas. 1949 emigravo \xc4\xaf JAV ir i\xc5\xa1kart \xc4\xafsijung\xc4\x97 \xc4\xaf muzikin\xc4\x99 veikl\xc4\x85. 1950 Filadelfijoje sub\xc5\xabr\xc4\x97 vokalin\xc4\xaf vyr\xc5\xb3 oktet\xc4\x85, o 1951 ir moter\xc5\xb3. Netrukus \xc5\xa1ie ansambliai i\xc5\xa1augo \xc4\xaf mi\xc5\xa1r\xc5\xb3j\xc4\xaf chor\xc4\x85, kuriam L. Kaulinis su pertrauka vadovavo iki 1978 met\xc5\xb3. Prie choro prisijung\xc4\x97 \xc5\xa1ok\xc4\x97jai ir vaidintojai, susidar\xc4\x97 80 dalyvi\xc5\xb3 meno ansamblis. V\xc4\x97liau liko 45 dalyvi\xc5\xb3 mi\xc5\xa1rusis choras ir vyr\xc5\xb3 choro grup\xc4\x97, bet daininink\xc5\xb3 skai\xc4\x8dius vis ma\xc5\xbe\xc4\x97jo. 1967 kolektyvas pasivadino Philadelphijos \xe2\x80\x9eVilties\xe2\x80\x9c choro vardu. Sekmadieniais choras giedodavo \xc5\xa0v. Andriejaus lietuvi\xc5\xb3 parapijos ba\xc5\xbeny\xc4\x8dioje, sureng\xc4\x97 apie 125 koncertus, dainavo per radij\xc4\x85, i\xc5\xa1leido kelet\xc4\x85 plok\xc5\xa1teli\xc5\xb3, priklaus\xc4\x97 chor\xc5\xb3 s\xc4\x85jungai \xe2\x80\x9eSinging City\xe2\x80\x9c. Kolektyvas dalyvavo 1964 Pasaulin\xc4\x97s parodos Niujorke Lietuvi\xc5\xb3 dienos programoje, 1961, 1966, 1971 ir 1978 JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97se \xc4\x8cikagoje ir Toronte. 1971 m. gegu\xc5\xbe\xc4\x97s 15 d. choro 20-me\xc4\x8dio jubiliejiniame koncerte buvo atlikta B. Budri\xc5\xabno kantata \xe2\x80\x9eLietuvos \xc5\xa1viesos keliu". Chorui talkino jo dukra Anel\xc4\x97 Kaulinyt\xc4\x97 \xe2\x80\x93 pianist\xc4\x97 ir pedagog\xc4\x97.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'